CELEX: 32015R1385
Language: lt
Date: 2015-08-10 00:00:00
Title: 2015 m. rugpjūčio 10 d. Komisijos įgyvendinimo reglamentas (ES) 2015/1385 dėl tam tikrų prekių klasifikavimo Kombinuotojoje nomenklatūroje

13.8.2015   
            
            
               LT
            
            
               Europos Sąjungos oficialusis leidinys
            
            
               L 214/6
            
         KOMISIJOS ĮGYVENDINIMO REGLAMENTAS (ES) 2015/1385
   2015 m. rugpjūčio 10 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
            
         
               (4)
            
            
               reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos turėtojas galėtų remtis dar tam tikrą laikotarpį, kaip nustatyta Tarybos reglamento (EEB) Nr. 2913/92 (2) 12 straipsnio 6 dalyje. Tas laikotarpis turėtų būti trys mėnesiai;
            
         
               (5)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Šio reglamento nuostatų neatitinkančia privalomąja tarifine informacija, vadovaujantis Reglamento (EEB) Nr. 2913/92 12 straipsnio 6 dalimi, galima remtis dar tris mėnesius nuo šio reglamento įsigaliojimo dienos.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
   
      Šis reglamentas pagal Sutartis privalomas visas ir tiesiogiai taikomas valstybėse narėse.
      Priimta Briuselyje 2015 m. rugpjūčio 10 d.
      
         
            Komisijos vardu
         
         
            Pirmininko pavedimu
         
         Heinz ZOUREK
         
            Mokesčių ir muitų sąjungos generalinio direktorato generalinis direktorius
         
      
   
   
      (1)  OL L 256, 1987 9 7, p. 1.
   
      (2)  1992 m. spalio 12 d. Tarybos reglamentas (EEB) Nr. 2913/92, nustatantis Bendrijos muitinės kodeksą (OL L 302, 1992 10 19, p. 1).
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Gaminio paskirtis – padėti auginti augalus patalpose ir skatinti jų augimą.
                  Gaminį, kurio apytikriai matmenys 80 × 80 × 160 cm, sudaro rėmas iš tuščiavidurių plieninių vamzdelių, prie kurio iš visų pusių, viršaus ir apačios pritvirtinta tekstilės medžiaga, kurią galima aklinai užsegti ir kurios vidinė danga atspindi šviesą. Tekstilės medžiaga yra nelaidi vandeniui, orui ir šviesai. Joje yra vėdinimo angos, taip pat vandens ir elektros energijos tiekimo angos. Prie tekstilės medžiagos prisiūti užtrauktukai, kad iš visų pusių būtų galima patekti į gaminio vidų.
                  Žr. paveikslą (1).
               
               
                  6307 90 98
               
               
                  Klasifikuojama vadovaujantis Kombinuotosios nomenklatūros 1, 3 (b punktu) ir 6 bendrosiomis aiškinimo taisyklėmis (BAT) ir KN kodus 6307, 6307 90 ir 6307 90 98 atitinkančiais prekių aprašymais.
                  Gaminys neklasifikuotinas kaip kiti baldai ir nepriskirtinas 9403 pozicijai, nes jis nenaudojamas privatiems būstams, viešbučiams, biurams, mokykloms, bažnyčioms, parduotuvėms, laboratorijoms ir pan. įrengti, o yra skirtas padėti auginti augalus ir skatinti jų augimą (taip pat žr. Suderintos sistemos paaiškinimų 9403 pozicijos paaiškinimų antrą pastraipą).
                  Gaminys nepriskirtinas ir 9406 pozicijai kaip surenkamasis statinys, nes dėl savo konstrukcijos jis naudotinas patalpose.
                  Šviesą atspindinti vidinė tekstilės medžiagos danga, vėdinimo angos ir vandens bei elektros energijos tiekimo angos yra esminiai augalus jo viduje auginti padedantys gaminio ypatumai. Taigi esminį gaminio požymį, kaip apibrėžta 3 bendrosios aiškinimo taisyklės b punkte, nulemia tekstilės medžiaga.
                  Todėl gaminys klasifikuotinas kaip kiti gatavi tekstilės dirbiniai priskiriant KN kodą 6307 90 98.
               
            
         (1)  Paveikslas pateikiamas tik dėl informacijos.